Page:King Alfred's Old English version of St. Augustine's Soliloquies - Hargrove - 1902.djvu/124

60 ðisse carcerne þises andweardan lȳfes, swā gewislice witan ne myhte swā-swā ðū wilnast, þēah ðe manige gearnodon þæt hī hyt on þis andweardan līfe sweotolor ongeaton þonne oððre mænege hyt gelȳfden be þisra and be unlēasra manna sægena. Ne mæg nǣfre nān [man] ongitan, ǣrðāmþe sēo sāwl byð wyð þām lȳchaman gedēled, æall þæt hē witan wolde ; ne furðum ðonne giet ēr dōmes dæge swā sweotole swā hē wolde. And þēah þā hālgan fæderas þe ǣr ūs wēron swīðe georne wisson be ðām þe ðū ǣr ācsodest, þæt is, be undēadlicnesse manna sāwla, þæt wæs swīðe sweotol on þām þæt hī nānwiht ne twēodon, ðonne hȳ swīðost forsāwen þis andwearde lȳf... gedēlde wurden; and hū hī mēst wīta geþolodon on þisse weоrlde, þæt hī æft hæfdon þī māre mēde on ðām ǣcan līfe. Þurh swylcra manna gesewenan sculon [we] gefān, ðā wē hyt swā sweotolo ongytan ne magon swā-swā hī meahton; and þēah be þǣre undēadlicnesse þēre sāwle, gyf ðū hys gēt geðafa ne eart, ic gedō þæt ðū hyt ongytst and ic gedō ǣac þæt ðē sceamað þæt ðū hyt swā late ongeate.

A. Dō, lā dō; gedō þæt mē scamige forðī.

G. Hwæt! ic wāt þæt ðū hefst ðone hlāford nū tōdæg ðe þū trēowast æt ēlcum þingum bet þonne þē silfum ; and swā hefð ēac manig esne ðāra þe unrīcran hlāford hefð þonne ðū hefst; and ic wāt þæt þū hæfst ǣac manige frēond þāra þe ðū genōh wel trūwast, þēah ðū him ealles swā wel ne trūige swā [ðū] ðīnum hlāforde dēst. Hū þincð þē nū gyf se hlāford ðē hwilc spel segð þāra ðe þū nēfre ǣr ne gehērdest, oððe hē þē segð þæt hē hwethwugu gesāwe þæs þe ðū nēfre ne gesāwe? Đincð þē hweðer þū āwuht æt his segene twēoge, forðām þū hyt self ne gesāwe?

A. Nese, lā nese; nis nān to ðām ungelȳfedlic spel, gyf hē hyt segð, þæt ic hym ne gelīfe. Gē furðum manege geþoftan ic hæbbe, gyf hī mē hwæt secgað þæt hī selfe gesēwen oððe gehȳrdon, ic hys gelȳfe eall swā wel swā ic hit self gesēwe oððe gehȳrde.